Foto’s: Groot geskarrel om R2 miljoen se kos af te laai, verspreiHelpende Hand laai vragte kos af in Derdepoort. (Foto: Verskaf) “Ons laai nie net kos hier af nie, ons is besig om hoop vir ŉ groot groep mense in Suid-Afrika hier af te laai.” Só het Hannes Noëth, Helpende Hand se uitvoerende direkteur, gesê terwyl hy self in die menseketting gestaan het wat, vir die grootste deel van Donderdag, vragte en vragte se kos in Derdepoort in Gauteng afgelaai het. “Hierdie is ŉ reuseskenking in ŉ tyd van ongekende nood. ŉ Mens kan eenvoudig nie help om emosioneel te word nie,” het hy bygevoeg. Dit kom nadat Solidariteit Helpende Hand die grootste enkele skenking tot nog toe ontvang het sedert sy voedingskemas in April uitgebrei is om te midde van die Covid-19-pandemie hongersnood in die land te takel. Josef Silo’s en Houers VOL Hoop is tydens hierdie tyd van maatskaplike nood op die been gebring. Hannes Noeth, hoof van Helpende Hand, help kos uitdeel in Derdepoort. Foto: Verskaf. Die skenking is deur die Douw Steyn-familietrust, namens Douw Steyn en sy gesin, gemaak, en ook namens die Suid-Afrikaanse ondernemings wat hy gestig het (Telesure Investment Holdings, Auto & General Insurance, 1st for Women , Dialdirect Insurance, Budget Insurance, 1Life en hippo.co.za; sowel as Steyn City Properties en die Saxon Hotel). AfriForum en Saai het vandag gehelp om ŉ maand se voedsel vir ongeveer 10 000 mense te versprei. Josef Silo’s is opgerig, waar nagenoeg 40 plekke aangewys is waar nie-bederfbare kos afgelewer kan word om aan behoeftiges landswyd te skenk. Met Houers VOL Hoop kan die publiek uit die gemak van hul huis R350 kontant skenk waarmee noodsaaklike kruideniersware aangekoop en in pakkies opgemaak word, wat dan deur Helpende Hand se gevestigde strukture versprei word. Helpende Hand, wat deel vorm van die groter Solidariteit Beweging, het sedert die landswye afsonderingsperiode aangekondig is, sowat 3 000 gesinne en 257 instansies, soos ouetehuise en kinderhuise, met maatskaplike verligting gehelp. “Die Solidariteit Beweging se Krisisfonds het ongelooflik gegroei die afgelope tyd en dit is danksy gewone mense wat elkeen bietjie gegee het,” het dr. Dirk Hermann, bestuurshoof van Solidariteit bygevoeg. “Ons is eintlik bewoë as ons sien hoe die gemeenskap mekaar help. Vandag het die Solidariteit Beweging Krisisfonds ŉ yslike hupstoot gekry en ons kan nie méér dankbaar wees nie. In hierdie krisistyd moet ons mense help met die oorgang sodat hulle weer voluit kan werk. “Die ekonomiese afswaai gaan nog lank duur. Mense wil werk, maar kan nie werk nie. Solidariteit ontwikkel ’n omvattende werkherstelprogram en deel daarvan is om met oorgangshulp te help. In hierdie moeilike oorgangstyd na ’n nuwe normaal moet ons mekaar help.”